text: Mand iført baseballmaske truede med pistol
  29 juni 2016 kl. 05.19
  Politiet efterlyser en røver, der fik truet sig til penge og cigaretter hos en kiosk i Vejle.
  To ansatte fik sig tirsdag aften en meget ubehagelig oplevelse. Klokken 22.59 kom en mand iført baseballmaske ind i Din Lokale Kiosk på Vesterbrogade i Vejle og truede med en pistol. Han stak efterfølgende af med et mindre kontantbeløb og nogle cigaretter.
  Manden beskrives som 25-30 år, 185-195 cm. høj og slank af bygning. Ud over den karakteristiske baseballmaske var han iført en sort vinterjakke med hætte og mørke joggingbukser. Han talte dansk uden accent, men havde en mørk stemme.
  Efter røveriet løb gerningsmanden ud på Vesterbrogade og videre ad Valdemarsgade, oplyser vagtchef Hans Hoffensetz fra Sydøstjyllands Politi.
  Politiet hører gerne fra vidner på telefonnummer 114.
  